Seara

Seara (, ) ir Brazīlijas federālais štats valsts Ziemeļaustrumu reģionā, pie Atlantijas okeāna. Tas robežojas ar Riugrandi du Norti un Paraibu austrumos, Pernambuku dienvidos un Pjaui rietumos, bet ziemeļos to apskalo okeāns. Štata teritorija aptver 146,3 tūkstošus km², un saskaņā ar 2022. gada tautas skaitīšanu tajā dzīvo ap 8,79 miljoniem iedzīvotāju, kas Searu ierindo starp iedzīvotāju skaita ziņā lielākajiem Brazīlijas štatiem un vienu no apdzīvotākajiem ziemeļaustrumos. Searas administratīvais centrs un lielākā pilsēta ir Fortaleza, kas ir viena no visapdzīvotākajām pilsētām Brazīlijā un nozīmīgs reģionāls saimniecības, transporta, ostas, tūrisma un pakalpojumu centrs. Fortaleza koncentrē ievērojamu daļu štata iedzīvotāju, infrastruktūras un augstākās izglītības iestāžu, tādējādi pildot galveno politisko un saimniecisko mezgla funkciju.

Ģeogrāfiski Seara izceļas ar izteiktu dabas daudzveidību. Štatā ir vairāk nekā 600 km gara piekraste ar smilšu pludmalēm un piekrastes līdzenumiem, kā arī sausi iekšzemes sertāna reģioni, plato augstienes un grēdas, tostarp Ibiapabas un Araripes masīviem, kā arī Džagvaribi upes baseinu. Iekšzemes apvidos vides un sabiedrības attīstību vēsturiski būtiski ietekmējušas periodiskas sausuma epizodes, kas atstājušas iespaidu uz lauksaimniecību, demogrāfiju un sociālekonomisko struktūru. Ziemeļaustrumu Brazīlijas kontekstā Seara ieņem nozīmīgu lomu reģionālajā saimneicībā, īpaši tūrismā, pakalpojumu nozarē, vieglajā rūpniecībā, lauksaimniecībā (augļkopība, kokvilna) un lopkopībā, kā arī atjaunojamās enerģētikas attīstībā. Vienlaikus štats ir arī svarīgs kultūras centrs, kas pazīstams ar bagātām folkloras, mūzikas, literatūras un amatniecības tradīcijām, veidojot būtisku daļu no Brazīlijas ziemeļaustrumu sociālekonomiskās un kultūras identitātes.

 Ārējās saites 

Kategorija:Brazīlijas štati